[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 22.6.2006

COM(2006) 323 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με πράξεις στο πλαίσιο των εντολών της ΕΤΕ για εξωτερικές δανειοδοτήσεις και προοπτικές {SEC(2006) 789}{SEC(2006) 790}

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με πράξεις στο πλαίσιο των εντολών της ΕΤΕ για εξωτερικές δανειοδοτήσεις και προοπτικές

Πίνακας περιεχομένων

1. Εισαγωγή 3

2. Επιτεύγματα 3

2.1. Συνολικά ποσά δανειοδότησης 4

2.2. Περιφερειακή παρουσία της ΕΤΕ σε σύγκριση με άλλους ΔΧΟ 5

2.3. Συνεργασία με κοινοτικά προγράμματα και άλλους χρηματοοικονομικούς οργανισμούς 6

2.4. Πρόοδος όσον αφορά το στόχο καταμερισμού του κινδύνου 8

2.5. Προστιθέμενη αξία της ΕΤΕ 9

3. Προσανατολισμοί των μελλοντικών δραστηριοτήτων 10

3.1. Περιφερειακά ανώτατα όρια 10

3.2. Εντολή αποθεματικού 12

3.3. Εγγυητική κάλυψη 12

3.4. Κάλυψη χωρών 13

3.5. Σύνδεση με τις πολιτικές της ΕΕ 13

3.6. Συνεργασία με άλλους ΔΧΟ 14

3.7. Υποβολή εκθέσεων και λογιστικός έλεγχος 14

Εισαγωγή

Η παρούσα έκθεση υποβάλλεται στο Ευρωπαϊκό Κοινοβούλιο και στο Συμβούλιο σύμφωνα με το άρθρο 2 της απόφασης 2000/24/ΕΚ του Συμβουλίου, η οποία εκδόθηκε στις 22 Δεκεμβρίου 1999, όπως έχει τροποποιηθεί (στη συνέχεια «η απόφαση»), στο οποίο αναφέρεται ότι: «Η Επιτροπή υποβάλλει έκθεση για την εφαρμογή της παρούσας απόφασης έως τις 31 Ιουλίου 2006 το αργότερο.»

Οι εγγυήσεις που χορηγούνται από την Κοινότητα στο πλαίσιο της απόφασης καλύπτονται από το Ταμείο Εγγυήσεων για εξωτερικές δράσεις, το οποίο έχει συσταθεί με τον κανονισμό 2728/94 του Συμβουλίου, της 31ης Οκτωβρίου 1994, όπως έχει τροποποιηθεί (στη συνέχεια «Ταμείο Εγγυήσεων»). Στις 5 Απριλίου 2005, η Επιτροπή υπέβαλε πρόταση για την τροποποίηση του προαναφερθέντος κανονισμού του Συμβουλίου.

Η παρούσα έκθεση χωρίζεται σε δύο τμήματα: το πρώτο τμήμα παρέχει μια επισκόπηση των επιτευγμάτων της Ευρωπαϊκής Τράπεζας Επενδύσεων (στη συνέχεια «ΕΤΕ» ή «η Τράπεζα») στο πλαίσιο της ισχύουσας εντολής· στο δεύτερο τμήμα αναλύονται οι προσανατολισμοί των μελλοντικών ενεργειών. Στην παρούσα έκθεση επισυνάπτονται δύο έγγραφα εργασίας των υπηρεσιών, εκ των οποίων το ένα περιέχει μια επισκόπηση της περιφερειακής προσέγγισης (SEC (2006) 790, παράρτημα 1) και το άλλο παρέχει μια λεπτομερή αξιολόγηση της ισχύουσας εντολής (SEC (2006) 789, παράρτημα 2).

Παράλληλα με την παρούσα έκθεση, η Επιτροπή υποβάλλει πρόταση απόφασης του Συμβουλίου για την ανανέωση των εξωτερικών εντολών της ΕΤΕ (COM (2006) 324), στην οποία αντικατοπτρίζονται οι προσανατολισμοί που περιγράφονται στην παρούσα έκθεση.

Επιτεύγματα

Η εντολή της ΕΤΕ, όπως καθορίζεται στην απόφαση, συνίσταται στην παροχή υποστήριξης στους πολιτικούς στόχους της Κοινότητας, μέσω της χρηματοδότησης επιλεγμένων επενδυτικών σχεδίων. Ζητήθηκε από την Τράπεζα να εντείνει το συντονισμό με τους άλλους χρηματοοικονομικούς μηχανισμούς της Κοινότητας και να διαβουλεύεται τακτικά με την Επιτροπή για την εξασφάλιση του συντονισμού των προτεραιοτήτων και των ενεργειών στις εμπλεκόμενες χώρες. Ζητήθηκε επίσης από την ΕΤΕ να καλύπτει τον εμπορικό κίνδυνο σε ποσοστό 30% των δανειοδοτήσεών της, στο πλαίσιο συμφωνιών για τον καταμερισμό των κινδύνων, με εγγυήσεις τρίτων μερών ή άλλες εξασφαλίσεις. Στο παρόν τμήμα συνοψίζεται ο τρόπος με τον οποίο η Τράπεζα πέτυχε αυτούς τους στόχους, αναλύοντας ιδίως το συνολικό ποσό των δανειοδοτήσεων, το συντονισμό με κοινοτικούς μηχανισμούς και άλλους ΔΧΟ και την πρόοδο όσον αφορά το στόχο επιμερισμού των κινδύνων. Εξετάζεται επίσης η προστιθέμενη αξία των ενεργειών της ΕΤΕ. Όπως προαναφέρθηκε, λεπτομερής αξιολόγηση παρέχεται στο παράρτημα 2.

Συνολικά ποσά δανειοδότησης

Όσον αφορά τις υφιστάμενες εξωτερικές δανειοδοτήσεις, ο πίνακας 1 που ακολουθεί δείχνει ότι στις 31 Δεκεμβρίου 2005 - δηλαδή στο 85% του χρόνου διάρκειας των εντολών δανειοδότησης – οι υπογραφές δανείων αντιστοιχούν στο 87% του συνολικού ορίου δανειοδότησης ύψους 20.660 εκατ. ευρώ, αλλά ότι υπάρχουν όμως σημαντικές διαφορές ανά περιφέρεια. Ο πίνακας περιλαμβάνει πράξεις μέσα στα εξής πλαίσια: «Γενική Εντολή»[1], «Περιβαλλοντικά σχέδια για τη βόρεια διάσταση/Εντολή για τη Ρωσία»[2] (NDEP) και «Εντολή για τη Ρωσία, την Ουκρανία, τη Μολδαβία και τη Λευκορωσία»[3] (Ρωσία/WNIS).

Πίνακας 1: Υπογεγραμμένα δάνεια στις 31 Δεκεμβρίου 2005

Εντολή | Υπογραφές |

Περιφέρεια | Ανώτατο όριο εκατ. ευρώ | Σύνολο εκατ. ευρώ | % του ανώτατου ορίου | Αριθμός δανείων | Μέσο μέγεθος δανείων εκατ. ευρώ |

Νοτιοανατολικές γειτονικές χώρες (SEN) | 9 185 | 7 817 | 85 | 120 | 65 |

Μεσογειακές χώρες (MED) | 6 520 | 6 272[4] | 96 | 89 | 70 |

Λατινική Αμερική και Ασία (ALA) | 2 480 | 1 942 | 78 | 44 | 44 |

Δημοκρατία της Νοτίου Αφρικής (RSA) | 825 | 757 | 92 | 14 | 54 |

Δράση ανοικοδόμησης και ανασυγκρότησης για τους σεισμούς στην Τουρκία (TERRA) | 600 | 600 | 100 | 5 | 120 |

Ειδικό Πρόγραμμα Δράσης για την Τελωνειακή Ένωση ΕΚ-Τουρκίας (SAP) | 450 | 450 | 100 | 5 | 90 |

Βόρεια Διάσταση/Ρωσία (NDEP) | 100 | 85 | 85 | 3 | 28 |

Ρωσία, Ουκρανία, Μολδαβία και Λευκορωσία (Ρωσία/WNIS) | 500 | 0 | 0 | 0 | 0 |

Σύνολο | 20.660 | 17.923 | 87 | 280 | 64 |

Η ΕΤΕ αναμένει ότι θα υπογράψει για το υπόλοιπο των ποσών που είναι διαθέσιμα στο πλαίσιο των περιφερειακών ανώτατων ορίων εντός του 2006, εκτός από αυτό στο πλαίσιο της εντολής NDEP που έληξε το Μάιο του 2005 και της εντολής για τη Ρωσία όπου προβλέπεται η χορήγηση 225 εκατ. ευρώ το 2006 και του υπολοίπου το πρώτο εξάμηνο του 2007.

Η κατανομή ανά τομέα, που παρέχεται λεπτομερώς στο παράρτημα 2, δείχνει ότι στον τομέα των επικοινωνιών (μεταφορές και τηλεπικοινωνίες) αντιστοιχεί το 35% του συνολικού δανεισμού. Πάνω από τα μισά δάνεια στον τομέα αυτό χορηγήθηκαν στην περιφέρεια SEN. Ο τομέας Ύδρευση και Διάφορα (που περιλαμβάνει τομείς όπως η αναβάθμιση αστικών περιοχών) απορρόφησε το 20% του συνολικού δανεισμού, με τη δανειοδότηση να κατανέμεται ομαλά ανάμεσα στις περιφέρειες SEN και MED. Στον τομέα της ενέργειας αντιστοιχούσε το 19% των δανείων που χορηγήθηκαν κατά τη διάρκεια της υπό επισκόπηση περιόδου, με το μεγαλύτερο μέρος του ποσοστού αυτού να διατίθεται στην περιφέρεια MED.

Περιφερειακή παρουσία της ΕΤΕ σε σύγκριση με άλλους ΔΧΟ

Στον πίνακα που ακολουθεί γίνεται σύγκριση της συνολικής δανειοδοτικής δραστηριότητας της ΕΤΕ το 2005 στις διάφορες περιφέρειες, συμπεριλαμβανομένου του ιδίου κινδύνου της Τράπεζας εκτός του πλαισίου των εντολών της Κοινότητας, με τη δανειοδοτική δραστηριότητα άλλων ΔΧΟ.

Πίνακας 2: Δανειακές δεσμεύσεις της ΕΤΕ και άλλων ΔΧΟ το 2005 (δισ. ευρώ)[5]

Περιφέρεια | ΕΤΕ | Διεθνής Τράπεζα[6] | ΔΟΧ | ΕΤΑΑ | AfDB | ADB | IADB |

Τουρκία | 0,9 | 1,4 | 0,3 | - | - | - | - |

Δυτικά Βαλκάνια | 0,5 | 0,3 | 0,2 | 0,4 | - | - | - |

Μεσογειακές χώρες | 1,3 | 0,5 | 0,1 | - | 0,7 | - | - |

Ανατολική Ευρώπη, Νότιος Καύκασος και Ρωσία | 0,1 | 0,5 | 0,7 | 2,0 | - | <0,1 | - |

Κεντρική Ασία | - | 0,2 | <0,1 | 0,3 | - | 0,1 | - |

Ασία (χωρίς την Κεντρική Ασία και τη Μέση Ανατολή)[7] | 0,6[8] | 6,3 | 1,2 | - | - | 4,5 | - |

Λατινική Αμερική | 0,1 | 3,9 | 1,2 | - | - | - | 5,5 |

Νότιος Αφρική | 0,1 | - | <0,1 | - | - | - | - |

ΔΟΧ = Διεθνής Οργανισμός Χρηματοδότησης· ΕΤΑΑ = Ευρωπαϊκή Τράπεζα Ανασυγκρότησης και Ανάπτυξης·

AfDB = Αφρικανική Τράπεζα Ανάπτυξης· ADB = Ασιατική Τράπεζα Ανάπτυξης· IADB = Διαμερικανική Τράπεζα Aνάπτυξης

Όπως προκύπτει από τα ανωτέρω στοιχεία, η ΕΤΕ αποτέλεσε τον κύριο παράγοντα στην περιφέρεια της Μεσογείου και στα Δυτικά Βαλκάνια το 2005 και, από κοινού με την Παγκόσμια Τράπεζα, ήταν ο πλέον δραστήριος ΔΧΟ στην Τουρκία. Σε σύγκριση με τη δραστηριότητα άλλων ΔΧΟ, ο ρόλος της ΕΤΕ στις ανατολικές γειτονικές χώρες, στην Ασία και στη Λατινική Αμερική ήταν περιορισμένος, λόγω του περιορισμένου εύρους των αντίστοιχων εντολών.

Συνεργασία με κοινοτικά προγράμματα και άλλους χρηματοοικονομικούς οργανισμούς

Δεδομένου του τύπου των σχεδίων που υποστηρίζει η Τράπεζα, η συγχρηματοδότηση αποτελεί τακτικό χαρακτηριστικό, και συνήθως αναγκαιότητα, αφού η χρηματοδότηση της ΕΤΕ δεν καλύπτει πάνω από το 50% του ποσού του σχεδίου. Στον πίνακα 3 που ακολουθεί παρατίθενται πληροφορίες για σχέδια που χρηματοδοτούνται στο πλαίσιο της εντολής, όπου κοινοτικά προγράμματα ή άλλοι χρηματοοικονομικοί οργανισμοί, εκτός των αναδόχων, συνέβαλαν στη χρηματοδότηση του σχεδίου.

Πίνακας 3: Συγχρηματοδοτήσεις στις 31 Δεκεμβρίου 2005 (εκατ. ευρώ)

Περιφέρεια | Κόστος | ΕΤΕ | PHARE/ ISPA | Πολυμερείς οργανισμοί | Διμερείς και εθνικοί οργανισμοί | Άλλοι |

SEN | 9 344 | 3 214 | 1 122 | 1 330 | 881 | 2 797 |

MED | 9 041 | 2 787 | - | 1 292 | 1 182 | 3 780 |

ALA | 12 423 | 1 338 | - | 718 | 2 398 | 7 969 |

RSA[9] | 798 | 50 | - | - | 148 | 600 |

ΕΠΔ Τουρκίας | 96 | 40 | - | 51 | - | 5 |

TERRA | 1 286 | 450 | - | 308 | - | 528 |

ΣΥΝΟΛΟ | 32 988 | 7 879 | 1 122 | 3 699 | 4 609 | 15 679 |

Η Τράπεζα διαχειρίζεται δημοσιονομικούς πόρους για διάφορα είδη ενεργειών στις χώρες με προενταξιακό καθεστώς, στην περιφέρεια MED και στη Νότιο Αφρική. Όλα τα μέλη της Οικονομικής και Δημοσιονομικής Επιτροπής έχουν αναγνωρίσει σαφώς την αξία της « στενότερης σύνδεσης της δανειοδότησης της ΕΤΕ και των δημοσιονομικών πόρων της ΕΕ με τη μορφή παροχής υποστήριξης και τεχνικής βοήθειας »[10]. Επίσης, στο πλαίσιο της συνεργασίας με άλλους ΔΧΟ, η ΕΤΕ έχει υπογράψει πολλά μνημόνια συνεννόησης (ΜΣ) ή επιστολές πρόθεσης, που δημιουργούν ένα πλαίσιο συνεργασίας για την ανταλλαγή πληροφοριών και το συντονισμό ενεργειών είτε σε συγκεκριμένες περιφέρειες είτε σε συγκεκριμένα σχέδια. Στους πίνακες που ακολουθούν παρατίθενται οι δημοσιονομικοί μηχανισμοί της ΕΕ που διαχειρίζεται η Τράπεζα καθώς και τα ΜΣ με την Επιτροπή και ΔΧΟ που έχουν συναφθεί ή βρίσκονται στο στάδιο της διαπραγμάτευσης.

Πίνακας 4: Κατάλογος των μηχανισμών που χρηματοδοτούνται από την ΕΕ και ΜΣ

Περιφέρεια | Μηχανισμοί που χρηματοδοτούνται από την ΕΕ | ΜΣ/ επιστολές πρόθεσης και άλλα εμπλεκόμενα μέρη |

Χώρες με προενταξιακό καθεστώς | - Χρηματοδοτική διευκόλυνση για τις ΜΜΕ, Διευκόλυνση δημοτικής υποδομής και Διευκόλυνση χρηματοδότησης Δήμων. Οι μηχανισμοί αυτοί συνδυάζουν δανειοδοτήσεις της ΕΤΕ και επιχορηγήσεις της ΕΕ για να ενθαρρυνθούν οι χρηματοοικονομικοί οργανισμοί να αυξήσουν τις δανειοδοτικές δραστηριότητές τους για τις ΜΜΕ και για δημοτικά επενδυτικά έργα. - Επιδότηση επιτοκίων για επιλεγμένα έργα. - Τεχνική υποστήριξη μέσω του Ευρωπαϊκού Οργανισμού Ανασυγκρότησης. | -ΜΣ με την Επιτροπή, την ΕΤΑΑ, την Παγκόσμια Τράπεζα, ΔΟΧ, τη Σκανδιναβική Tράπεζα Eπενδύσεων, τη Χρηματοδοτική Συνεργασία του Βορρά για το Περιβάλλον, την Τράπεζα Ανάπτυξης του Συμβουλίου της Ευρώπης και την Τράπεζα Εμπορίου και Ανάπτυξης του Ευξείνου Πόντου. |

Μεσογειακές χώρες | - Τεχνική υποστήριξη για την προετοιμασία και την υλοποίηση έργων. - Επενδύσεις επιχειρηματικού κεφαλαίου για την υποστήριξη τοπικών εταιρειών και την ανάπτυξη τοπικών κεφαλαιαγορών. - Επιδοτήσεις επιτοκίων για περιβαλλοντικά έργα. -Το ταμείο καταπιστεύματος του FEMIP, που περιλαμβάνει κυρίως πόρους από τα κράτη μέλη, εστιάζει στην παροχή ανάντη τεχνικής υποστήριξης και επιχειρηματικού κεφαλαίου. | -ΜΣ με την Επιτροπή και την Παγκόσμια Τράπεζα. - ΜΣ με την Επιτροπή και την AfDB. - Επιστολή πρόθεσης με Ευρωπαϊκούς Οργανισμούς Αναπτυξιακής Χρηματοδότησης (EDFI). - Επιστολή πρόθεσης με την «Agence Française de Développement» και την «Kreditanstalt für Wiederaufbau». |

Ανατολική Ευρώπη, Νότιος Καύκασος και Ρωσία | - | - Επιτροπή, ΕΤΑΑ, Παγκόσμια Τράπεζα, Σκανδιναβική Tράπεζα Eπενδύσεων, Τράπεζα Εμπορίου και Ανάπτυξης του Ευξείνου Πόντου. - Επιτροπή, ΕΤΑΑ (καλύπτεται επίσης η Κεντρική Ασία – υπό διαπραγμάτευση). |

Ασία | - | - ADB (υπό διαπραγμάτευση) |

Λατινική Αμερική | - | - Διαμερικανική Τράπεζα Aνάπτυξης (IADB). - Corp. Andina de Fomento (υπό διαπραγμάτευση). - Central American Bank for Economic Integration (υπό διαπραγμάτευση). -Banco Nacional de Desenvolvimento Econômico e Social (υπό διαπραγμάτευση). |

Νότιος Αφρική | - Επενδύσεις επιχειρηματικού κεφαλαίου για την υποστήριξη τοπικών εταιρειών | - |

Πρόοδος όσον αφορά το στόχο καταμερισμού του κινδύνου

Η υφιστάμενη κοινοτική εγγύηση καλύπτει όλους τους πιστωτικούς κινδύνους εκτός αν ισχύουν συμφωνίες περί καταμερισμού του κινδύνου, περίπτωση κατά την οποία η κοινοτική εγγύηση καλύπτει μόνο συγκεκριμένους πολιτικούς κινδύνους ενώ οι μη πολιτικοί κίνδυνοι καλύπτονται από την ΕΤΕ. Στο πλαίσιο της ισχύουσας εντολής αναμενόταν η κάλυψη με καταμερισμό κινδύνου του 30% του χαρτοφυλακίου χορηγήσεων της ΕΤΕ.

Ο πίνακας 5 δείχνει ότι η Τράπεζα πέτυχε, στα τέλη του Δεκεμβρίου 2005, την κάλυψη με καταμερισμό κινδύνου του 16,7% των συνολικών δανείων που συνάφθηκαν στο πλαίσιο της εντολής. Τα αποτελέσματα ποικίλλουν σε μεγάλο βαθμό ανάλογα με την περιφέρεια που αφορά η εντολή. Ο στόχος του 30% για πράξεις στο πλαίσιο της εντολής έχει ήδη υπερκαλυφθεί σε μεγάλο βαθμό για τις χώρες ΑΛΑ, αλλά δεν φαίνεται πιθανόν να επιτευχθεί για κάθε μια από τις χώρες SEN, MED ή RSA. Στις χώρες MED, αυτό αντικατοπτρίζει κυρίως τη δυσκολία πρόσβασης των τοπικών αναδόχων σε εξωτερικές (περιλαμβανομένων των ευρωπαϊκών) τράπεζες, πρόθυμες να παράσχουν εγγυήσεις προς την ΕΤΕ υπό τις ισχύουσες κατευθυντήριες γραμμές. Δεν έγινε χρήση της εγγύησης της ΕΕ για την κάλυψη πολιτικών κινδύνων στο πλαίσιο του καταμερισμού του κινδύνου.

Εντούτοις, οι περισσότερες πράξεις δανειοδότησης στα νέα κράτη μέλη πριν από την ένταξη, διενεργήθηκαν χωρίς κοινοτική εγγύηση στο πλαίσιο της προενταξιακής χρηματοδοτικής διευκόλυνσης που ενέκρινε η Τράπεζα μετά την έναρξη ισχύος της απόφασης. Εν τω μεταξύ, η Τράπεζα δημιούργησε και τη διευκόλυνση για τη Μεσογειακή Εταιρική Σχέση, συνολικού δανειοδοτικού ύψους 1 δισ. ευρώ, για τη χορήγηση δανείων στις χώρες της Μεσογείου, και επέκτεινε ένα δάνειο 500 εκατ. ευρώ για το αεροδρόμιο του Πεκίνου, και τα δύο χωρίς εγγύηση της ΕΕ. Για να αναλυθεί πλήρως ο καταμερισμός των κινδύνων μεταξύ του προϋπολογισμού της ΕΕ και της ΕΤΕ όσον αφορά τις πράξεις εξωτερικού δανεισμού, πρέπει να ληφθεί υπόψη και αυτός ο σημαντικός όγκος μη εγγυημένων δανείων. Στον Πίνακα 3 κατωτέρω εμφαίνεται η επίδραση της ταξινόμησης των δανείων που χορηγούνται στο πλαίσιο της προενταξιακής διευκόλυνσης, της διευκόλυνσης για τη Μεσογειακή Εταιρική Σχέση και με την ειδική έγκριση του άρθρου 18, στην ίδια κατηγορία με τη δανειοδότηση που καλύπτεται από το σύστημα καταμερισμού του κινδύνου στο πλαίσιο της εντολής.

Πίνακας 5: Καταμερισμός του κινδύνου την 31η Δεκεμβρίου 2005

Εντολή | Υπογραφές |

Περιφέρεια | Ανώτ. όριο εκατ. ευρώ | Σύνολο εκατ. ευρώ | Καταμερισμός κινδύνου εκατ. ευρώ | % καταμερισμού κινδύνου μόνον στο πλαίσιο της εντολής | % καταμερισμού κινδύνου εντός και εκτός εντολής |

SEN | 9 185 | 7 817 | 830 | 10,6 | 65,3 |

MED | 6 520 | 6 272 | 601 | 9,6 | 14,6 |

ALA | 2 480 | 1 942 | 1 463 | 75,3 | 80,4 |

RSA | 825 | 757 | 80 | 10,6 | 10,6 |

TERRA | 600 | 600 |

ΕΠΔ Τουρκίας | 450 | 450 |

Σύνολο εντολής ΕΕ | 20 060 | 17 838 | 2 974 | 16,7 | 52,1 |

Προενταξιακή διευκ. II | 14 000 | 12 304 | 12 304 |

Διευκόλυνση εταιρικής σχέσης Med | 1 000 | 364 | 364 |

Έργο άρθρου 18 | 500 | 500 |

Σύνολο εκτός εντολής | 15 000 | 13 168 | 13 168 |

Γενικό σύνολο | 35 060 | 31 006 | 16 142 |

Προστιθέμενη αξία της ΕΤΕ

Η ΕΤΕ δεν διαθέτει μια γενική εντολή εκτός ΕΕ, στο πλαίσιο του κανονισμού της, όμως λειτουργεί στο πλαίσιο ειδικών εντολών υποστηρίζοντας την πολιτική της ΕΕ όπως θεσπίζεται σε έγγραφα στρατηγικής της Επιτροπής ή του Συμβουλίου. Η ΕΤΕ, σε σύγκριση με άλλους ΔΧΟ, εκπληρώνει τις δανειοδοτικές της εντολές με λιγότερο προσωπικό και θεωρείται από υποψήφιους δανειολήπτες ένας εξορθολογισμένος και αποτελεσματικός δανειοδοτικός οργανισμός με πολύ συγκεκριμένη εστίαση.

Η εμπειρογνωμοσύνη και το συγκριτικό πλεονέκτημα της ΕΤΕ έγκεινται κυρίως σε τομείς όπως οι υποδομές και το περιβάλλον και οι ΜΜΕ, όπου επιδιώκει να μεταφέρει σε αναδόχους έργων την τεχνική και οικονομική της εμπειρογνωμοσύνη. Επίσης, η Τράπεζα διενεργεί αυστηρή εκτίμηση των προϋποθέσεων των έργων, εξασφαλίζοντας κυρίως την εφαρμογή των προτύπων της ΕΕ για το περιβάλλον και τις προμήθειες[11].

Οι όροι της ΕΤΕ όσον αφορά τα έργα καλύπτουν επίσης άλλα σημαντικά θέματα, όπως οι πολιτικές τιμολόγησης και δασμών, η βελτίωση της διαχειριστικής ικανότητας, η παύση μη κερδοφόρων δραστηριοτήτων, η θέσπιση στόχων παραγωγικότητας, η διάθεση περιουσιακών στοιχείων κ.λπ. Οι όροι αυτοί αποτελούν μέρος των συμβάσεων χρηματοδότησης και παρακολουθούνται καθ’ όλη τη διάρκεια της υλοποίησης του έργου. Σε περίπτωση μη συμμόρφωσης οι εκταμιεύσεις του δανείου μπορούν να διακοπούν ή να ανασταλούν. Στην περιφέρεια της Μεσογείου, η ΕΤΕ έδωσε ιδιαίτερη βαρύτητα στην παροχή τομεακής υποστήριξης και στην αναδιάρθρωση, λόγω και της διαθεσιμότητας πόρων τεχνικής υποστήριξης για την προετοιμασία και την υλοποίηση έργων. Πρέπει να σημειωθεί ότι, σε επίπεδο ΕΕ, με τα θέματα της μακροοικονομικής υποστήριξης και των προϋποθέσεων ασχολείται η Επιτροπή.

Εκτός από τα προαναφερθέντα, η ΕΤΕ αξιοποίησε πλήρως τα οικονομικά πλεονεκτήματα που προκύπτουν από την κοινοτική εγγύηση και τα έξοδα παγιοποίησης της Τράπεζας ώστε να προσφέρει στους τελικούς δικαιούχους ανταγωνιστικά επιτόκια. Επιπλέον, η ΕΤΕ προσέφερε δάνεια με μεγάλη διάρκεια λήξης, κάτι που γενικά δεν παρέχεται εύκολα σε αυτές τις χώρες. Σε πολλές περιπτώσεις, η υποστήριξη της ΕΤΕ για ένα έργο είχε καταλυτική επίδραση στη συμμετοχή άλλων χρηματοδοτικών εταίρων. Η ΕΤΕ ανέπτυξε επίσης την ικανότητά της συγκέντρωσης κεφαλαίων και δανεισμού σε τοπικό νόμισμα σε ορισμένες χώρες, γεγονός που συνέβαλε στην ανάπτυξη τοπικών κεφαλαιαγορών και χρηματαγορών.

Προσανατολισμοί των μελλοντικών δραστηριοτήτων

Περιφερειακά ανώτατα όρια

Η νέα εντολή θα αξιοποιεί τα υφιστάμενα επιτεύγματα της Τράπεζας, διευρύνοντας τη γεωγραφική και την τομεακή εστίαση των δραστηριοτήτων σύμφωνα με τις νέες πολιτικές προτεραιότητες της ΕΕ. Οι προβλεπόμενες μελλοντικές ανάγκες και η ικανότητα απορρόφησης διαφέρουν μεταξύ των διαφόρων περιφερειών. Στο παράρτημα 1 της παρούσας έκθεσης γίνεται επισκόπηση των προβλέψεων στις διάφορες περιφέρειες της εντολής και αναλύονται οι προσανατολισμοί για τις μελλοντικές δραστηριότητες της Τράπεζας σε σχέση με αυτές τις ανάγκες, υποστηρίζοντας κατ’ αυτό τον τρόπο τη διαμόρφωση των προτάσεων της Επιτροπής για τη νέα εξωτερική εντολή της ΕΤΕ.

Ο πίνακας 6 που ακολουθεί συγκρίνει τα ανώτατα όρια των εντολών για την περίοδο 2000-2006 με τα ανώτατα όρια που προτείνει η Επιτροπή για την περίοδο 2007-2013.

Πίνακας 6: Σύγκριση των υφιστάμενων και των προτεινόμενων εντολών της ΕΤΕ

[pic]

(*) Ύστερα από την αναδιάρθρωση των εντολών, βάσει της ενδιάμεσης επισκόπησης του 2003, το ανώτατο όριο για τις μεσογειακές χώρες αυξήθηκε εκ των πραγμάτων, αφού η Τουρκία εξαιρέθηκε από την εντολή για τη Μεσόγειο και συμπεριλήφθηκε στην εντολή για τη νοτιοανατολική γειτνίαση.

Το ποσό των 31,5 δισ. ευρώ αντιστοιχεί, σε πραγματικές τιμές, σε μια ετήσια αύξηση της τάξης του 16%[12] (ή ελαφρώς περισσότερο από 2% ετησίως). Όπως παρατίθεται λεπτομερώς στο παράρτημα 1, τα περιφερειακά ανώτατα όρια καθορίστηκαν σύμφωνα με τις πολιτικές προτεραιότητες της ΕΕ και με την ικανότητα απορρόφησης που εκτίμησε η ΕΤΕ.

Πρέπει να σημειωθεί ότι, ενώ οι ισχύουσες εντολές έχουν μια τμηματική γεωγραφική κάλυψη, η νέα εντολή θα προσφέρει μια πιο σφαιρική κάλυψη, υποστηρίζοντας τα τρία σκέλη της εξωτερικής πολιτικής της ΕΕ (προενταξιακής, γειτνίασης, αναπτυξιακής συνεργασίας, οικονομικής συνεργασίας). Το ύψος των ποσών που θα διατεθούν στις διάφορες περιφέρειες θα εξαρτηθεί από τη σχετική σπουδαιότητα των περιφερειών στο πλαίσιο της εξωτερικής πολιτικής της ΕΕ. Η προβλεπόμενη διάθεση κατά κεφαλή, σύμφωνα με τα προτεινόμενα ανώτατα όρια στο πλαίσιο των διαφόρων εντολών, έχει ως εξής: Προενταξιακή ± € 100· γειτνίαση και εταιρική σχέση ± € 40· αναπτυξιακή συνεργασία και οικονομική συνεργασία ± € 2.

Εντολή αποθεματικού

Η ανοικοδόμηση ύστερα από φυσικές καταστροφές ή συγκρούσεις καθώς και οι εξελίξεις σε πολιτικά και στρατηγικά σημαντικές χώρες μπορεί να δημιουργήσουν μεγάλες επιπλέον ανάγκες χρηματοδότησης, όπου τα εγγυημένα δάνεια της ΕΤΕ μπορούν να συμπληρώσουν ή να συνδυαστούν αποτελεσματικά με την υποστήριξη από τον προϋπολογισμό της ΕΕ, έτσι ώστε να εξασφαλιστεί η ανάληψη έγκαιρης και εμφανούς δράσης εκ μέρους της ΕΕ. Επιπλέον, η φύση της ανταπόκρισης της ΕΕ ενδεχομένως να πρέπει να επικεντρωθεί σε επιλεγμένους τομείς και συνθήκες. Τα τελευταία χρόνια, η άμεση κινητοποίηση σημαντικών πόρων της ΕΤΕ για την υποστήριξη παρόμοιων ειδών δραστηριοτήτων αποδείχτηκε πολύ δύσκολη (π.χ. με το τσουνάμι και τη Γάζα – Δυτική Όχθη του Ιορδάνη). Επομένως, για να εξασφαλιστεί ότι παρόμοιες εξελίξεις δεν θα επιβαρύνουν τα υφιστάμενα περιφερειακά ανώτατα όρια και ότι, όπου χρειαστεί, θα συνδυαστούν άμεσα με δημοσιονομικούς πόρους, προτείνεται η εισαγωγή μιας εντολής «Αποθεματικό» στο πλαίσιο της γενικής δανειοδοτικής εντολής, για τη διευκόλυνση του σχεδιασμού και την αύξηση της ταχύτητας αντίδρασης της ΕΕ.

Κύριοι λόγοι για την ενεργοποίηση του αποθεματικού θα είναι φυσικές καταστροφές (συνήθως πλημμύρες, πυρκαγιές, σεισμοί, τυφώνες, τσουνάμι) ή η ανοικοδόμηση ύστερα από συγκρούσεις. Το αποθεματικό μπορεί επίσης να ενεργοποιείται για τη χορήγηση, από την ΕΤΕ, δανείων σε ορισμένες χώρες ή περιφέρειες πολιτικά και στρατηγικά σημαντικές για την ΕΕ, που δεν πληρούν τις αναγκαίες προϋποθέσεις για απ’ αυθείας δράση της ΕΤΕ, διαθέτουν όμως βιώσιμες μεσοπρόθεσμες προοπτικές, περιλαμβανομένων των χωρών εκείνων με προοπτικές σύναψης συμφωνιών συνεργασίας. Με βάση προηγούμενες εμπειρίες, κρίνεται σκόπιμη η δημιουργία ενός αποθεματικού ποσού για δύο έως τρία σημαντικά γεγονότα κατά τη διάρκεια της εντολής, κάτι που δικαιολογεί το προτεινόμενο ανώτατο όριο των 1,5 δισ. ευρώ.

Δυνητικά επιλέξιμες χώρες για την εντολή αποθεματικού είναι αυτές που καταγράφονται στην απόφαση του Συμβουλίου για τις περιφερειακές εντολές. Η ενεργοποίηση της εντολής αποθεματικού θα υπόκειται σε κοινή απόφαση της Επιτροπής και της ΕΤΕ, ύστερα από διαβούλευση με την Οικονομική και Δημοσιονομική Επιτροπή, μέσω της διαδικασίας της Επιτροπολογίας, η οποία προβλέπει παράλληλη ενημέρωση του Ευρωπαϊκού Κοινοβουλίου.

Εγγυητική κάλυψη

Η ΕΤΕ θα εξακολουθήσει να διευρύνει τον όγκο και το πεδίο των λειτουργιών της χωρίς κοινοτική εγγύηση όπου αυτό χρειαστεί. Συγκεκριμένα, την περίοδο 2007-2013, η χρηματοδότηση της Κροατίας, της Τουρκίας και της Πρώην Γιουγκοσλαβικής Δημοκρατίας της Μακεδονίας θα διενεργηθεί όλο και περισσότερο στο πλαίσιο της προενταξιακής διευκόλυνσης που διαθέτει η ΕΤΕ, η οποία θα πρέπει να παραταθεί χρονικά ώστε να καλύψει τα υπόλοιπα δυτικά Βαλκάνια, σύμφωνα με την πρόοδο της ενταξιακής τους πορείας. Η ενδεικτική δανειοδότηση της ΕΤΕ χωρίς κοινοτική εγγύηση στην περιφέρεια αυτή θα ανέλθει στα 4 δισ. Ευρώ για την περίοδο 2007-2013. Η Τράπεζα θα αυξήσει επίσης τις δανειοδοτήσεις της χωρίς κοινοτική εγγύηση προς τις μεσογειακές χώρες, βασιζόμενη στην υφιστάμενη διευκόλυνση της «Νίκαιας», φθάνοντας στο ενδεικτικό ποσό των 2 δισ. ευρώ για την περίοδο 2007-2013. Με βάση προηγούμενες εμπειρίες, η Τράπεζα μπορεί επίσης να πραγματοποιήσει τη χρηματοδότηση, με δική της διακινδύνευση, στρατηγικών έργων ad hoc σε χώρες επενδυτικής ποιότητας, κυρίως στην Ασία και τη Λατινική Αμερική.

Η πρόταση της Επιτροπής διασαφηνίζει τη φύση της εγγυητικής κάλυψης, η οποία θα περιορίζεται σε κινδύνους κρατικής ή πολιτικής φύσης. Η κοινοτική εγγύηση θα παρέχει πλήρη κάλυψη των χρηματοδοτικών πράξεων που συνάπτονται με ένα κράτος ή τις οποίες εγγυάται αυτό. Επίσης, πράξεις που συνάπτονται με τοπικές αρχές ή οντότητες κρατικής ιδιοκτησίας ή/και ελέγχου μπορούν να καλύπτονται πλήρως, όταν για τις πράξεις αυτές υπάρχει κατάλληλη αξιολόγηση πιστωτικού κινδύνου της ΕΤΕ συνεκτιμώντας τον πιστωτικό κίνδυνο στην εν λόγω χώρα.

Οι πολιτικοί κίνδυνοι που καλύπτονται από την κοινοτική εγγύηση είναι αυτοί που καθορίζονται στο πλαίσιο της ισχύουσας εντολής, δηλαδή μη μεταφορά συναλλάγματος, απαλλοτρίωση, πόλεμος ή εμφύλιες αναταραχές και αρνησιδικία σε περίπτωση συμβατικής παράβασης. Για την εναρμόνιση των διατάξεων εφαρμογής για την κάλυψη αυτών των κινδύνων, ιδίως της αρνησιδικίας σε περίπτωση συμβατικής παράβασης, με τις διατάξεις MIGA, στην εγγυητική συμφωνία μεταξύ Επιτροπής και ΕΤΕ θα εισαχθεί μια τεχνική προσαρμογή.

Τέλος, η Επιτροπή προτείνει την επέκταση της εγγυητικής κάλυψης και στους δύο τύπους χρηματοδοτικών πράξεων που αναφέρονται στον κανονισμό της ΕΤΕ, δηλαδή τα δάνεια και τις εγγυήσεις. Στο πλαίσιο των ισχυουσών εντολών καλύπτονται μόνο τα δάνεια. Η επέκταση αυτή δεν θα επιφέρει υλική αλλαγή όσον αφορά τα είδη των έργων που χρηματοδοτούνται από την ΕΤΕ. Τόσο για τα δάνεια όσο και για τις εγγυήσεις, η κοινοτική εγγύηση θα καλύπτει κινδύνους κρατικής ή πολιτικής φύσης και, έτσι, ο κίνδυνος για τον κοινοτικό προϋπολογισμό θα είναι ισοδύναμος και για τα δύο είδη πράξεων (υπό ισοδύναμους όρους). Για την επέκταση αυτή απαιτείται τεχνική τροποποίηση του κανονισμού για το Ταμείο Εγγυήσεων.

Κάλυψη χωρών

Σε εναρμόνιση με την πρακτική που έχει καθιερωθεί στο πλαίσιο της ισχύουσας εντολής για τη Ρωσία, την Ουκρανία, τη Μολδαβία και τη Λευκορωσία, επιλεγμένες χώρες που καλύπτονται από την πολιτική γειτνίασης και την πολιτική αναπτυξιακής συνεργασίας και οικονομικής συνεργασίας θα καταστούν επιλέξιμες από τη στιγμή που θα ικανοποιούν τις απαραίτητες προϋποθέσεις σύμφωνα με τις υψηλού επιπέδου συμφωνίες της εκάστοτε χώρας με την ΕΕ σε πολιτικά και μακροοικονομικά θέματα. Η Επιτροπή, ύστερα από διαβούλευση με την ΕΤΕ, θα καθορίζει το πότε μια χώρα ικανοποιεί τις απαραίτητες προϋποθέσεις. Ο κατάλογος των σχετικών χωρών περιλαμβάνεται στην προτεινόμενη νομική πράξη. Η προσέγγιση αυτή θα εξασφαλίζει ότι η δράση της ΕΤΕ στις επιλεγμένες χώρες θα κινείται σε μια ορθή πολιτική και μακροοικονομική βάση, σε πλήρη συνοχή με τις δράσεις της ΕΕ στις εν λόγω χώρες. Οι πράξεις της ΕΤΕ σε μια δεδομένη χώρα μπορούν να εφαρμοστούν από τη στιγμή που η σχετική συμφωνία πλαίσιο ανάμεσα στην ΕΤΕ και την εν λόγω χώρα υπογραφεί, επικυρωθεί και τεθεί σε ισχύ.

Η πρόταση προβλέπει ότι, λόγω σοβαρών επιφυλάξεων όσον αφορά την εξέλιξη της πολιτικής και της οικονομικής κατάστασης σε μια συγκεκριμένη χώρα, η Επιτροπή και η ΕΤΕ μπορούν να αποφασίσουν την αναστολή των χρηματοδοτικών ενεργειών της ΕΤΕ στην εν λόγω χώρα.

Σύνδεση με τις πολιτικές της ΕΕ

Με σκοπό να αυξηθεί περαιτέρω η υποστήριξη των εξωτερικών πολιτικών της ΕΕ σε κάθε συγκεκριμένη περιφέρεια, πρέπει να ενισχυθεί η σύνδεση μεταξύ των προτεραιοτήτων της ΕΤΕ και των πολιτικών της ΕΕ στον αντίστοιχο τομέα. Αυτό μπορεί να επιτευχθεί μέσω ενός ισχυρότερου δικτύου διαλόγου και συνεργασίας ανάμεσα στην Τράπεζα και την Επιτροπή, κατά τον καθορισμό των περιφερειακών πολιτικών, των στρατηγικών ανά χώρα και σε επίπεδο έργου. Επίσης, η αποτελεσματικότητα και η προβολή της οικονομικής υποστήριξης σε πολιτικές της ΕΕ μπορεί να επωφεληθεί σε πολλές περιστάσεις από τις συνεργίες και την ώθηση που επιτυγχάνονται από το συνδυασμό του προϋπολογισμού της ΕΕ και της δανειοδοτικής ικανότητας (κεφάλαιο επιχειρηματικού κινδύνου, τεχνική υποστήριξη, συγχρηματοδότηση, στοχευμένες επιδοτήσεις επιτοκίου). Το εύρος αυτής της συνεργασίας θα διαμορφωθεί σε μια περιφερειακά διαφοροποιημένη βάση, λαμβάνοντας υπόψη τη σπουδαιότητα της ΕΤΕ στην εκάστοτε περιφέρεια αλλά και το πεδίο διασύνδεσης με τις πολιτικές της ΕΕ στο πλαίσιο της προενταξιακής πολιτικής, της ευρωπαϊκής γειτνίασης και της αναπτυξιακής και οικονομικής συνεργασίας.

Η Επιτροπή σκοπεύει να καλύψει τις δραστηριότητες της ΕΤΕ στα στρατηγικά έγγραφα και στα σχέδια δράσης της για κάθε περιφέρεια και χώρα, καθορίζοντας προτεραιότητες και αναμενόμενα αποτελέσματα. Η προετοιμασία αυτών των εκθέσεων θα γίνει σε στενή συνεργασία με την ΕΤΕ. Η ΕΤΕ θα κληθεί επίσης να συμμετάσχει σε διάφορες περιφερειακές επιτροπές που έχουν συσταθεί υπό την αιγίδα της Επιτροπής.

Επιπλέον, η Επιτροπή προβλέπει ανάντη διαβουλεύσεις με την ΕΤΕ για επιμέρους σχέδια. Μια χρηματοδοτική πράξη της ΕΤΕ δεν θα καλύπτεται από την κοινοτική εγγύηση όταν η Επιτροπή εκδίδει αρνητική γνώμη για την εν λόγω πράξη, στο πλαίσιο της διαδικασίας που προβλέπει το άρθρο 21 του κανονισμού της ΕΤΕ.

Τέλος, προβλέπεται ετήσια διαδικασία υποβολής έκθεσης για την αξιολόγηση της συμβολής των χρηματοδοτικών πράξεων της ΕΤΕ στην εκπλήρωση των στόχων της εξωτερικής πολιτικής της ΕΕ.

Συνεργασία με άλλους ΔΧΟ

Η πρόταση της Επιτροπής αντικατοπτρίζει την ανάγκη περαιτέρω ενίσχυσης εκ μέρους της ΕΤΕ του συντονισμού, της συνεργασίας και, όπου ενδείκνυται, της συγχρηματοδότησης με ΔΧΟ και ευρωπαϊκούς διμερείς οργανισμούς. Πρόθεση είναι, όπου είναι αναγκαίο, να αναπτυχθεί ένα ισχυρό πλαίσιο για την επιχειρησιακή συνεργασία, αξιοποιώντας τα υπάρχοντα ΜΣ.

Στο πλαίσιο αυτό, μια τριμερής συμφωνία, με τη μορφή ΜΣ, ανάμεσα στην Επιτροπή, την ΕΤΕ και την ΕΤΑΑ, θα προσδιορίσει τους εταίρους συνεργασίας για παρεμβάσεις στην ανατολική Ευρώπη, το νότιο Καύκασο, τη Ρωσία και την κεντρική Ασία. Οι όροι της επιδιωκόμενης συνεργασίας στην τριμερή συμφωνία προβλέπουν την παρέμβαση της ΕΤΕ και της ΕΤΑΑ στις περιφέρειες αυτές με, γενικώς, «κοινές προσφορές» σε δανειολήπτες, όπου στις περισσότερες περιπτώσεις θα παρέχεται το ήμισυ της συνολικής χρηματοδότησης. Έτσι, ο τελικός δικαιούχος θα επωφελείται από ένα συνδυασμένο πακέτο και τιμολόγηση. Μια συντονιστική επιτροπή που θα αποτελείται από ανώτερους υπαλλήλους αυτών των τριών οργανισμών θα επιβλέπει την υλοποίηση της τριμερούς συμφωνίας.

Υποβολή εκθέσεων και λογιστικός έλεγχος

Η Επιτροπή προτείνει την ενίσχυση της διαδικασίας υποβολής έκθεσης στο Ευρωπαϊκό Κοινοβούλιο και το Συμβούλιο για να μπορούν να παρακολουθούν καλύτερα την εξωτερική εντολή της ΕΤΕ. Επίσης, οι κανόνες λογιστικού ελέγχου του νέου δημοσιονομικού κανονισμού απαιτούν την έγκαιρη υποβολή από την ΕΤΕ στην Επιτροπή λεπτομερών στοιχείων οικονομικής φύσης, λογιστικού ελέγχου και, όπου χρειάζεται, αξιολόγησης κινδύνου, έτσι ώστε να μπορεί η Επιτροπή να προετοιμάζει τους ετήσιους λογαριασμούς της και να απαντά σε αιτήματα του Ελεγκτικού Συνεδρίου.

Η Επιτροπή θα διενεργήσει ενδιάμεση επισκόπηση της εντολής το 2010, η οποία θα επιτρέψει, όπου χρειαστεί, την επανεστίαση των προτεραιοτήτων που καθορίζονται στη νομική βάση. Η επισκόπηση θα διενεργηθεί από την Επιτροπή με βάση, μεταξύ άλλων, μια έκθεση δραστηριοτήτων της ΕΤΕ καθώς επίσης και μια αξιολόγηση από το τμήμα ανεξάρτητης αξιολόγησης της ΕΤΕ.

[1] Απόφαση 2000/24/ΕΚ του Συμβουλίου, της 22ας Δεκεμβρίου 1999 όπως τροποποιήθηκε από την απόφαση 2000/688/ΕΚ του Συμβουλίου της 7ης Νοεμβρίου 2000, την απόφαση 2000/788/ΕΚ του Συμβουλίου της 4ης Δεκεμβρίου 2000, την απόφαση 2001/778/ΕΚ του Συμβουλίου της 6ης Νοεμβρίου 2001, την απόφαση 2005/47/ΕΚ του Συμβουλίου της 22ας Δεκεμβρίου 2004 και την απόφαση 2006/174/ΕΚ του Συμβουλίου της 27ης Φεβρουαρίου 2006. Η απόφαση 199/786/ΕΚ του Συμβουλίου της 29ης Νοεμβρίου 1999 περιλαμβάνεται επίσης στη Γενική Εντολή.

[2] Απόφαση 2001/777/ΕΚ του Συμβουλίου, της 6ης Νοεμβρίου 2001.

[3] Απόφαση 2005/48/ΕΚ του Συμβουλίου, της 22ας Δεκεμβρίου 2004. Έως σήμερα, η Επιτροπή έχει επιβεβαιώσει ότι ικανοποιούνται οι κατάλληλες προϋποθέσεις για την έναρξη πράξεων της ΕΤΕ στο πλαίσιο της εν λόγω εντολής μόνο για τη Ρωσία και την Ουκρανία.

[4] Η ακύρωση όλων των μη αποταμιευμένων δανείων της ΕΤΕ για το δημόσιο τομέα από την κυβέρνηση της Αλγερίας θα απελευθερώσει έως και 407 εκατ. ευρώ για νέες πράξεις.

[5] Η συναλλαγματική ισοτιμία ευρώ/$ που χρησιμοποιήθηκε είναι η μέση συναλλαγματική τιμή του 2005 που δημοσίευσε η Ευρωπαϊκή Κεντρική Τράπεζα. Τα στοιχεία αναφέρονται στο δημοσιονομικό έτος 2005 των διαφόρων ΔΧΟ, που σε ορισμένες περιπτώσεις κάλυπτε την περίοδο από 1/7 έως 30/6.

[6] Τα στοιχεία για τη Διεθνή Τράπεζα περιλαμβάνουν τα δάνεια της ΔΤΑΑ (Διεθνής Tράπεζα Aνασυγκρότησης και Aνάπτυξης) και την προνομιακή χρηματοδότηση του ΔΟΑ (Διεθνής Οργανισμός Ανάπτυξης).

[7] Τα στοιχεία της Διεθνούς Τραπέζης και της ADB αφορούν την Ασία (χωρίς την Κεντρική Ασία και τη Μέση Ανατολή) και τον Ειρηνικό.

[8] Περιλαμβάνεται το δάνειο ύψους 0,5 δισ. Ευρώ, εκτός εντολής της Κοινότητας, για το αεροδρόμιο του Πεκίνου.

[9] Με εξαίρεση 130 εκατ. ευρώ, πιστώσεις απ’ ευθείας σε διμερείς/ περιφερειακούς οργανισμούς (Ευρωπαϊκοί Οργανισμοί Αναπτυξιακής Χρηματοδότησης (EDFIs) και Οργανισμοί ανάπτυξης της Νοτίου Αφρικής).

[10] Έκθεση της ΟΔΕ στο Συμβούλιο ECOFIN το Μάρτιο του 2006.

[11] Στο πλαίσιο αυτό πρέπει να αναφερθεί η πρόσφατη πρωτοβουλία «Ευρωπαϊκές αρχές για το περιβάλλον», που αναλήφθηκε από κοινού από την ΕΤΕ, την ΕΤΑΑ, την Τράπεζα Ανάπτυξης του Συμβουλίου της Ευρώπης, τη Χρηματοδοτική Συνεργασία του Βορρά για το Περιβάλλον και τη Σκανδιναβική Tράπεζα Eπενδύσεων, με σκοπό την εναρμόνιση των περιβαλλοντικών αρχών, πρακτικών και προτύπων που συνδέονται με τη χρηματοδότηση έργων. Όσον αφορά τις προμήθειες, η ΕΤΕ επιδιώκει την εξασφάλιση του σεβασμού των θεμελιωδών αρχών της ΕΕ όσον αφορά τις δημόσιες προμήθειες, όπως η ίση μεταχείριση, η μη διάκριση και η διαφάνεια.

[12] Αποπληθωρισμένα στοιχεία με βάση το διεθνή δείκτη κόστους κατασκευής ENR.